Veiligheid by oord opgeskerp ná gas rower doodskietDie Manyane-oord in Noordwes. (Foto: Facebook) Veiligheidsopgraderings by die Manyane-oord in die Pilanesberg Nasionale Park in Noordwes sal versnel word ná ŉ gewapende rooftog die afgelope naweek. Maroela Media het vroeër berig ŉ gas by die oord het ŉ rower doodgeskiet en nog een gewond toe ŉ groep van vermoedelik vyf mans by ŉ chalet op die perseel ingebreek het. “Die aanvallers was met messe gewapen en het die egpaar gedreig. Nadat hulle die aanvallers probeer afweer het, het hy [die gas] een persoon doodgeskiet en nog een gewond. Die ander aanvallers het met ŉ skootrekenaar en ŉ sak gevlug,” het Stephina Tshehla, bestuurder van die oord, gesê. Die groep het vroeër ook ŉ tent op die perseel geplunder. Die gaste was nie op daardie stadium by hul tent nie. “In die maande voor die voorval het Golden Leopard Resorts (waarvan Manyane deel is) met die bestuur van Pilanesberg vergader oor veiligheidsrisiko’s ná voorvalle aan die einde van 2018 en vroeg in 2019. Danksy die gesprek is meer patrollies by die grense én by die oord ingestel,” het Golden Leopard Resorts in ŉ verklaring gesê. Die oord gaan ook binnekort ŉ elektriese heining, veiligheidskameras en bykomende beligting aanbring. Ekstra veiligheidswagte is ook reeds ontplooi, veral nou voor die langnaweek en skoolvakansie, het Tshehla gesê. Die oordbestuur sê hy doen alles moontlik om die veiligheid van gaste te verseker, maar dat misdadigers altyd nuwe maniere probeer vind om kwaad te doen. Hy het ŉ beroep op gaste gedoen om enige verdagte persone of gedrag dadelik aan te meld.